Die “Big Show”, soos wat hy in die krieketwêreld bekend staan te danke aan sy hope selfvertroue en buitensporige houe, is verlede week deur RCB vir die komende toernooi opgeraap. ’n Kolflys van Virat Kholi, De Villiers en Maxwell sal waarskynlik enige boulaanval hoofbrekens gee.
In verlede jaar se skouspel het hy 454 lopies teen ’n verstommende treftempo van 158,74 geslaan. In die proses het hy 23 sesse oor die grenstou gestuur en ’n wedstryd of twee in drukkokersituasies vir sy span gewen.
Daarbenewens is hy deur kenners as die beste kolwer in die geskiedenis van die IPL aangewys, terwyl Ravi Shastri, Indië se nasionale krieketafrigter, gesê het dat hy De Villiers terug op die internasionale verhoog wil hê.
Graeme Smith, Krieket Suid-Afrika se direkteur van krieket, het onlangs gesê dat die deur nie toe is vir immergroen spelers soos De Villiers, Dale Steyn, Chris Morris en Imran Tahir om weer deel van die Protea-aksie in die komende T20-wêreldbeker te word nie.